
FameLab România 2013

Regulamentul competiţiei

1. Competiţia FameLab se subscrie următorilor termeni şi condiţii enumeraţi mai jos. Odată cu înscrierea la această competiţie se consideră că participanţii sunt de acord cu termenii şi condiţiile menţionate.

2. Competiţia FameLab este deschisă tuturor tinerilor cu un interes pentru ştiinţă, cu vârste cuprinse între 18-35 de ani (concurenţii trebuie să aibă cel puţin 18 ani şi cel mult 35 de ani la data înscrierii) şi care au cetăţenie română/rezidenţă în România. Concurenţii nu pot fi jurnalişti de ştiinţă profesionişti sau angajaţi ai British Council şi membri ai juriului sau rude ale lor, membri ai familiei sau locatari în casele acestora. Organizatorul competiţiei îşi rezervă dreptul de a cere dovezi de eligibilitate cu privire la cele menţionate mai sus.

3. Înscrierea în concurs se poate realiza fie prin susţinerea unei prezentări în cadrul unui eveniment de selecţie, fie prin încărcare unei prezentări video pe platforma online.
4. Fiecare concurent va putea participa la o singură preselecţie, sau va trimite doar o singură prezentare video. 

5. Prezentările susţinute în cadrul preselecţiilor şi prezentărilor video trebuie să fie în limba română, să aibă o durată de maximum 3 minute şi să se refere la un subiect din domeniul ştiinţelor naturii, matematicii, tehnologiei sau medicinei. 

6. Nu este permisă utilizarea unor programe de prezentare pe calculator (Power Point etc.), nici în cazul prezentărilor susţinute în faţa unui juriu, nici pentru materialele video.

7. Concurenţii pot folosi pe parcursul prezentărilor susţinute în faţa unui juriu orice materiale sau elemente vizuale pe care le pot transporta, instala şi utiliza singuri şi care nu necesită amenajări speciale pe scenă. 

8. Videoclipurile nu trebuie editate şi nu pot fi folosite efecte speciale. De asemenea, nu trebuie să apară alte persoane în prezentare. Folosirea elementelor de recuzită trebuie să fie limitată la un număr mic de obiecte, de dimensiuni reduse, despre care concurentul vorbeşte în prezentare.

9. Prezentările înscrise în competiţie vor fi evaluate de către juriu după următoarele criterii: 

· conţinutul ştiinţific, 
· claritatea în comunicarea ideilor, 
· carisma personală şi calităţi de bun comunicator.
10. Înscrierea la evenimentele de selecţie se face prin completarea formularului de înscriere pus la dispoziţie de către organizatori înainte de eveniment.

11. Înscrierea pe platforma online se face prin completarea formularului de înscriere disponibil pe website şi încărcarea prezentării video în următoarele formate: avi .dv .mov .qt .mpg .mpg2 .mpeg2 .mpeg4 .mp4 .3gp .3g2 .asf .wmv .flv. Dacă veţi filma cu telefonul mobil, asiguraţi-vă că imaginea este de tip landscape. Detaliile de contact din formularul de înscriere de pe website, precum şi toate celelalte câmpuri obligatorii trebuie atent completate. 
12. Toate aplicaţiile online trebuie sa fie trimise, până la data de 17 aprilie 2013, ora 00.00, ora României. Nu vor fi luate în considerare prezentările video primite după expirarea termenului, iar British Council nu îşi asumă responsabilitatea procesării fişierelor plagiate, avariate, pierdute sau inaccesibile.

13. Prezentările video pentru competiţia FameLab trebuie să fie lucrările originale ale concurenţilor şi nu trebuie să conţină materiale ale unor terţe părţi (ex. video, audio, muzică, text sau imagine). Vă rugăm să nu folosiţi muzică sau logo-uri în prezentări. Pot să apară elemente muzicale doar în măsura în care aceasta reprezintă o formă în care alegeţi să vă susţineţi prezentarea. British Council nu îşi asumă responsabilitatea pentru infracţiuni privind drepturile de autor sau încălcarea altor drepturi, de către concurenţi.
14. British Council îşi rezervă dreptul de a nu accepta în competiţie materialele defăimatoare, ofensive, obscene, necorespunzătoare cu tema concursului sau cu un conţinut ilegal. 
15. În urma evaluării prezentărilor susţinute în faţa juriului şi a celor video înscrise pe platforma online, vor fi selectaţi finaliştii care vor participa la trainingul MasterClass in Science Communication, în perioada 27- 28 aprilie 2013, susţinut de o echipă de experţi români şi britanici. Finaliştii vor concura apoi, în finala FameLab Romania, organizată la Bucureşti, în luna mai. Câştigătorul finalei naţionale FameLab va reprezenta România la Competiţia Internaţională de Ştiinţă FameLab®, în cadrul Festivalului de Ştiinţă de la Cheltenham, în Marea Britanie, în perioada 3 – 10 iunie 2013.


Costurile de transport şi de cazare pentru participarea la trainingul MasterClass in Science Communication, la finala naţională din Bucureşti şi la finala internatională din Marea Britanie vor fi acoperite de British Council.
16. Vă rugăm să aveţi în vedere că înscrierea la FameLab reprezintă confirmarea faptului că, dacă veţi fi selecţionat, veţi participa la trainingul MasterClass in Science Communication, în perioada 27- 28 aprilie 2013. Dacă veţi fi selectat pentru a merge la MasterClass şi nu veţi putea participa, veţi fi descalificat din competiţie. 
17. Concurenţii selectaţi să participe la finala naţională vor fi aleşi dintre toţi concurenţii înscrişi, de către un juriu format din reprezentanţi ai British Council şi ai partenerilor (oameni de ştiinţă, din mass-media, comunicatori).

18. Alegerea câştigătorilor se va face pe baza a trei criterii principale:
a. Conţinutul ştiinţific - Prezentarea trebuie să fie corespunzătoare din punct de vedere ştiinţific, dar să asigure şi un impact maxim pentru public. Temele controversate sau care generează incertitudini în rândul comunităţii ştiinţifice nu trebuie evitate, ci din contră! 
b. Claritatea în comunicarea ideilor - Oricât de complicată sau de ambiţioasă ar fi tema, juriul şi publicul trebuie să înţeleagă bine ceea ce prezinţi. Pentru a-ţi da seama de asta, întreabă-te: “Cei care mă ascultă pot să reproducă, la final, conţinutul prezentării mele?
c. Carisma personală şi calităţi de bun comunicator - Dincolo de dimensiunea educativă, cei prezenţi trebuie să se simtă încântaţi de prezentarea făcută. De aceea, FameLab se referă la acea calitate atât de greu de definit, pe care deseori o denumim carismă. Câştigătorul competiţiei va fi acela care face ştiinţa fascinantă şi incitantă, nu doar pentru sine, ci şi pentru toţi cei care îl ascultă.
19. Concurenţii vor răspunde după susţinerea prezentării la întrebări puse de membrii juriului. Evaluarea concurentului de către juriu se bazează în mod exclusiv pe prestaţia din timpul prezentării şi nu pe răspunsurile la aceste întrebări. Calitatea înregistrării prezentărilor video nu va constitui un criteriu de evaluare, însă vă rugăm să ţineţi cont de faptul că o prezentare video cât mai clară ne ajută să o evaluăm mai bine.

20. Decizia juriului este finală şi nu va putea fi contestată.
21. Finaliştii desemnaţi în urma evenimentelor de selecţie vor fi anunţaţi de către juriu la sfârşitul evenimentului. Finaliştii selectaţi pe baza prezentărilor video vor fi anuntaţi prin telefon sau pe e-mail, iar o listă cu aceştia va fi publicată pe website-ul British Council. Se vor depune toate eforturile necesare pentru a contacta toţi concurenţii selectaţi pentru finală. Dacă aceştia nu vor putea fi contactaţi în niciun fel, organizatorii vor desemna ca finalistă, următoarea cea mai bună prezentare video.

22. Publicarea prezentărilor video şi a prezentărilor filmate la evenimentele de selecţie pe website-ul British Council şi pe canalele de social media are rolul de a promova competiţia FameLab şi numele participanţilor, fără a exista niciun alt motiv în spatele acestui demers. 
23. Concurenţii selecţionaţi ca finalişti nu vor putea desemna o altă persoană care să participe în locul lor la finala FameLab Romania.

24. Concurentul îşi va rezerva toate drepturile de autor pentru prezentarea video trimisă. Cu toate acestea, prin înscrierea prezentării video în competiţie, concurentul acordă organizatorului dreptul universal, nelimitat şi gratuit de a utiliza, reproduce, distribui şi de a pregăti alte materiale ajutătoare, pe baza celor deja existente. Acestea din urmă vor putea suferi modificări în termeni de afişare, adaptare la scopul vizat, format, distribuţie media, publicitate şi în scopuri promoţionale fără a anunţa, recompensa sau a avea alte obligaţii faţă de concurenţi. Aceştia îşi dau acordul ca organizatorii competiţiei să folosească prezentarea video în scopuri operaţionale şi editoriale, atâta timp cât acestea nu deformează în niciun fel imaginea concurentului.
25. Finaliştii selectaţi acordă British Council dreptul de a folosi şi publica numele lor, fotografii, imagini şi alte informaţii ale lor, în scopul promovării şi comunicării competiţiei FameLab şi a British Council (inclusiv utilizarea lor în publicaţiile tipărite, în scop editorial sau pe website-uri), vizând competiţia în cauză. British Council nu va vinde datele personale ale concurenţilor şi nici nu va ceda drepturile asupra acestora altor entităţi. 
26. O copie a politicii de protecţie a datelor este disponibilă la cerere. Pentru acest document sau alte întrebări legate de protecţia datelor, vă rugăm contactaţi coordonatorul pentru probleme de protecţia datelor la adresa: 10 Spring Gardens, London, SW1A 2BN, sau prin e-mail la: data.protection@britishcouncil.org.
27. Organizatorul concursului FameLab este British Council, organizaţie care se află sub directiva Royal Charter şi este înregistrată în calitate de charity în Anglia şi Tara Galilor (număr 209131) şi în Scoţia (număr SC037733), având sediul principal la adresa: strada Spring Gardens nr. 10, Londra SW1A 2BN.

28. Competiţia FameLab Romania se află sub guvernarea legilor României, loc în care aceasta se desfaşoară.

29. British Council îşi rezervă toate drepturile de a încheia sau modifica temenii şi condiţiile menţionate, fără înştiinţarea prealabilă a candidaţilor, dacă anumite circumstanţe neprevăzute nu vor putea fi evitate în acest sens. Orice modificare va fi publicată pe www.britishcouncil.ro.

